മാലിന്യങ്ങളാല് ചീഞ്ഞുനാറി വാണിയംകുളം ഒറ്റപ്പാലം: വാണിയംകുളം മാലിന്യങ്ങളാല് ചീഞ്ഞ് നാറുന്നു. പ്രധാന പാതകളിലൂടെ മൂക്ക് പൊത്താതെ നടക്കാന് കഴിയാത്ത സ്ഥിതി. മാലിന്യം തള്ളല് കൂടിയതുമൂലമാണ് റോഡുകളിലൂടെ നടക്കാന് കഴിയാത്ത സ്ഥിതി ഉള്ളത്. വാണിയംകുളത്തെ ചെറുകിട മാലിന്യശേഖരണകേന്ദ്രങ്ങള് ഉള്പ്രദേശങ്ങളിലേക്ക് മാറ്റിയിട്ടുമുണ്ട്. ഹരിത കര്മസേനയുടെ മാലിന്യശേഖരണ കേന്ദ്രങ്ങള്ക്ക് ചുറ്റും മാലിന്യം തള്ളല് വന്തോതില് വര്ധിച്ചതോടെയാണ് കേന്ദ്രങ്ങള് തന്നെ പ്രധാനറോഡരികുകളില് നിന്ന് മാറ്റിയത്. ഇവിടെ അടിഞ്ഞുകൂടിയ മാലിന്യങ്ങള് നീക്കി ശുചിയാക്കുകയും ചെയ്തു വരുന്നുണ്ട്. ചെറുകിട മാലിന്യ ശേഖരണ കേന്ദ്രങ്ങള്ക്ക് ചുറ്റും മാലിന്യം തള്ളല് കൂടിയെന്ന് പരാതി ഉയര്ന്ന സാഹചര്യത്തിലാണ് പഞ്ചായത്തിന്റെ നടപടിയുണ്ടായത്. ഈസ്റ്റ് മനിശ്ശീരി, കൂനത്തറ, മനിശ്ശീരി, ആശാദീപം തുടങ്ങിയ സ്ഥലങ്ങളിലെ കേന്ദ്രങ്ങളാണ് മാറ്റി സ്ഥാപിച്ചിട്ടുള്ളത്. ഒപ്പം പനയൂരുള്പ്പടെയുള്ള 18 കേന്ദ്രങ്ങളും മാലിന്യം മാറ്റി ശുചിയാക്കുകയും ചെയ്തുവരുന്നുണ്ട്. പഞ്ചായത്തിലാകെ ഹരിത കര്മ്മ സേന ശേഖരിക്കുന്ന മാലിന്യങ്ങള് താല്ക്കാലികമായി സംഭരിച്ചുവെക്കാനായാണ് 18 വാര്ഡ് പ്രദേശങ്ങളിലും ചെറുകിട മാലിന്യശേഖരണ കേന്ദ്രങ്ങള് തുടങ്ങിയത്. ഇവിടങ്ങളിലായി 36 കേന്ദ്രങ്ങളാണുണ്ടായിരുന്നത്. ഓരോ വാര്ഡുകളില് നിന്നും ശേഖരിച്ച പ്ലാസ്റ്റിക്ക് കവര്, കുപ്പികള് എന്നിവ സംഭരിക്കുന്നതിനാണ് ഇവ വാര്ഡുകളില് വച്ചിരുന്നത്. പിന്നീട് ഇവ തരം തിരിച്ച് സര്ക്കാര് അംഗീകൃത സ്ഥാപനത്തിന് കൈമാറുകയാണ് ചെയ്യുന്നത്. എന്നാല് പ്രധാന പാതകളില്വെച്ച സംഭരണ കേന്ദ്രങ്ങള്ക്ക് ചുറ്റും രാത്രിയില് മാലിന്യം തള്ളുന്നത് വര്ധിച്ചിരുന്നു. ഹോട്ടലില് നിന്നുള്ള മാലിന്യങ്ങളും കുപ്പികളും, പഴയ ചെരുപ്പുകളും, പച്ചക്കറി മാലിന്യങ്ങളുമൊക്കെയാണ് ഇവിടെ തള്ളിയിരുന്നത്. പല സ്ഥലങ്ങളും കാടുപിടിച്ചതും മാലിന്യം തള്ളുന്നത് വര്ധിക്കാനിടയായിരുന്നു. തുടര്ന്നാണ് പ്രധാന പാതയോരത്തെ ശേഖരണ കേന്ദ്രങ്ങള് തന്നെ മാറ്റാന് പഞ്ചായത്ത് തീരുമാനിച്ചത്. ഇനിയും ഈ പ്രദേശങ്ങളില് മാലിന്യം തള്ളുന്നത് ശ്രദ്ധയില്പ്പെട്ടാല് കര്ശന നടപടി സ്വീകരിക്കുമെന്ന് വാണിയംകുളം പഞ്ചായത്ത് പ്രസിഡന്റ് കെ. ഗംഗാധരന് അറിയിച്ചു. പ്ലാസ്റ്റിക് മാലിന്യം ഹരിതകര്മസേനയ്ക്ക് നല്കാത്ത വീട്ടുകാര്ക്കെതിരേ നോട്ടീസ് നല്കാനും തീരുമാനമായതായി അധികൃതര് അറിയിച്ചു.